Økonomi og næringsliv på Bahamas
Store norske leksikon,Geografi,Verdens geografi,Nord- og Mellom-Amerika,Bahamas’ geografi
Bahamas' økonomi er basert på turisme, finansvirksomhet og skipsregisteret som ble opprettet i 1976. BNP per innbygger var i 2002 17 000 USD. Bahamas' rolle som viktig mellomstasjon for smugling av narkotika til USA har trolig medført betydelige inntekter.
Jordbruk Forutsetningene for jordbruk er relativt dårlige; kun 1 prosent av arealet er dyrkbart og næringen har beskjeden økonomisk betydning. Frukt- og grønnsakdyrking er viktigst. Det dyrkes blant annet agurker, tomater, ananas, avokado, sitrusfrukter og bananer. Det er også noe husdyrhold. Fiske Farvannene omkring Bahamas har en rik fauna. Det kommersielle fisket er konsentrert om skalldyr, languster, sjøkreps og reker. Industri Næringen er forholdsvis beskjeden. Det er gjort statlige forsøk på å utvikle industri basert på foredling av råvarer fra jordbruk og fiske. Det produseres klær, møbler, plastvarer, farmasøytiske produkter, øl, rom, sement, suvenirer med mer. Bahamas har noe petroleumsvirksomhet, hovedsakelig transitthandel, og utvinning av salt og aragonitt. Det foregår leting etter petroleum utenfor kysten. Tjenesteytende næringer Det milde klimaet og de vakre strendene tiltrekker seg årlig flere millioner turister, og turistnæringen er viktigste næring både med hensyn til verdiskaping og sysselsetting. Den beste turistsesongen er desember–april, og de fleste turistene kommer fra USA. Fra slutten av 1980-årene fikk Bahamas økt konkurranse fra andre karibiske turistmål, men har klart å opprettholde sin posisjon som Karibias ledende turistmål. Antallet turister som kommer med cruiseskip har i senere år økt på bekostning av landets hotellnæring.Bank- og finansvirksomhet er også en viktig næring. Mange finansinstitusjoner og firmaer er av skattemessige årsaker registrert i Bahamas, og eiendomssalg og bankvesen er en viktig del av det økonomiske liv. En av verdens største handelsflåter er registrert i landets internasjonale skipsregister. Utenrikshandel Viktigste eksportvarer er petroleum (re-eksport av petroleum importert fra Venezuela og Mexico), sjømat (hummer) farmasøytiske produkter og rom. Importen omfatter blant annet matvarer, ferdigvarer, transportmidler og petroleum. USA er største handelspartner. Samferdsel Veinettet på de største øyene er godt utbygd og er av god standard. Det er internasjonale lufthavner på Nassau (New Providence) og Freeport (Grand Bahama). Viktigste havn er Nassau på New Providence. For øvrig er Freeport (Grand Bahama) og Mathew Town (Inagua) viktige havner. Freeport fikk ny containerterminal i 1997. Båt- og flyforbindelsen mellom øyene er god. Les mer i Store norske leksikon Bahamas Bahamas' befolkning Bahamas' geografi Bahamas' historie Bahamas' politiske system